**Kia urýchľuje popularizáciu elektrických vozidiel: na Dni elektromobilov odhalila model EV5 a dva koncepty**

* **Kia predstavila svoju globálnu stratégiu v oblasti elektrických vozidiel na Dni elektromobilov Kia, ktorý sa má odteraz konať každý rok**
* **Urýchlenie „revolúcie v oblasti elektrických vozidiel“ s rozšírenou ponukou elektrických modelov a rastúcou nabíjacou infraštruktúrou**
* **Kia predstavila tri nové elektrické modely malej až strednej triedy**
* **Kia EV5: Sériové elektrické kompaktné SUV navrhnuté tak, aby spĺňalo potreby rodín mileniálov**
* **Kia Concept EV3: Vízia elektrického kompaktného SUV značky Kia, ktoré má praktický charakter a zároveň prináša potešenie z jazdy**
* **Kia Concept EV4: Ponúka novú koncepciu elektrického sedanu, ktorý je stvárnený podľa filozofie dizajnu „Zjednotenie protikladov“**
* **Kia pozdvihne zákaznícku skúsenosť pomocou integrovanej aplikácie, offline centier a generatívnej technológie umelej inteligencie (AI)**

Spoločnosť Kia Corporation predstavila tri nové elektrické modely malej až strednej triedy na výročnom podujatí značky s názvom Dni elektromobilov Kia v Južnej Kórei. Potvrdila tým svoju ambicióznu globálnu stratégiu stáť na čele „revolúcie v oblasti elektrických vozidiel“ a urýchliť jej nástup.

Počas podujatia značka predstavila svoju víziu „elektromobilov pre všetkých“ a stratégiu výrazného a rýchleho rozširovania ponuky elektrických modelov. Po tom, ako sa úspešne etablovala ako značka elektrických vozidiel po uvedení modelov EV6 a EV9 na trh, Kia názorne predviedla svoje pokračujúce úsilie v rozširovaní svojho sortimentu elektrických vozidiel. Pribudli doň tri nové elektrické modely malej až strednej triedy, ktoré ponúkajú viac možností a zaisťujú lepšiu prístupnosť elektrických vozidiel pre väčší počet ľudí.

Na prezentácii debutoval model EV5 – kompaktné elektrické SUV pre rodiny mileniálov, ako aj dva koncepčné modely. Kia Concept EV3 má za cieľ priniesť výhody modelu Kia EV9 v kompaktnom formáte SUV, kým Kia Concept EV4 prináša nové stvárnenie elektrického sedanu v podobe nápadného dizajnu. Okrem odhalenia novej zostavy modelov značka Kia na podujatí predstavila aj svoju stratégiu v oblasti elektrických vozidiel, ktorej cieľom je zvyšovanie pohodlia zákazníkov, spoľahlivosť a riešenie bežných problémov, ako je napríklad infraštruktúra nabíjania.

*„Spoločnosť Kia sa intenzívne zameriava na poskytovanie riešení problémov, ktoré sú stále príčinou toho, že ľudia váhajú nad kúpou elektrického vozidla. Očakávania zákazníkov chceme naplniť ponukou kompletného sortimentu elektrických vozidiel v rôznych cenových reláciách a zlepšením dostupnosti nabíjacej infraštruktúry,“* uviedol prezident a generálny riaditeľ Ho Sung Song.

*„Prechod na elektrické vozidlá je pre spoločnosť Kia ako poskytovateľa riešení udržateľnej mobility nevyhnutnosťou, nie možnosťou. Vývojom pokročilej technológie elektrických vozidiel, odvážneho dizajnu, intuitívnych služieb a ich aplikáciou na celý náš sortiment elektrických vozidiel je naším konečným cieľom poskytovať jedinečnú hodnotu značky Kia čo najväčšiemu počtu ľudí. Zrýchľovanie smerom k elektrifikácii začína už teraz,“* dodal Ho Sung Song.

Značka tiež predstavila plány na zlepšenie rôznych služieb pre zákazníkov. Patrí sem aj zjednodušenie rôznych funkcií do používateľsky prívetivej mobilnej aplikácie, zavádzanie nových služieb na fyzických miestach a poskytovanie služieb umelej inteligencie (AI) zákazníkom vo vozidle.

*„Cieľom spoločnosti Kia je poskytovať udržateľné riešenia mobility a napĺňať potreby našich zákazníkov odstraňovaním vnímaných ťažkostí. Chceme, aby celá cesta zákazníka, od digitálnej cez offline až po interakciu vo vozidle, bola čo najjednoduchšia a najpríjemnejšia. To zahŕňa samotný nákup, rovnako ako aj fázy pred nákupom a po nákupe,“* uviedol vedúci divízie značky a zákazníckych skúseností Charles Ryu.

*„Budeme pokračovať v napĺňaní potrieb našich zákazníkov prostredníctvom nových digitálnych platforiem a technológií a neustále hľadať lepšie spôsoby napredovania. Pretože základom DNA značky Kia je náš prísľub ponúkať pokročilejšie riešenia udržateľnej mobility, ktoré budú ľuďom zlepšovať život,“* dodal Ryu.

Cieľom značky je na základe dnes predstavených produktov a iniciatív dosiahnuť ročný predaj jedného milióna elektrických vozidiel do roku 2026 a do roku 2030 ho zvýšiť na 1,6 milióna kusov ročne.

**Stratégia značky Kia v oblasti elektrických vozidiel: Rozširovanie ponuky elektrických modelov a nabíjacej infraštruktúry, aby boli elektromobily pre zákazníkov dostupnejšie**

Spoločnosť Kia oznámila plán vytvoriť širokú ponuku elektrických vozidiel v cenovej relácii od 30 000 do 80 000 USD, ktorej súčasťou budú existujúce modely ako EV6 a EV9, ako aj budúca ponuka šitá na mieru pre obľúbené segmenty vozidiel kategórie B a C. Značka chce predstaviť menšie elektrické modely, ako sú EV5, EV4 a EV3, v cenovej relácii od 35 000 do 50 000 USD, aby urýchlila rozšírenie používania vozidiel na elektrický pohon.

Na rozvíjajúcich sa trhoch s pomalšou mierou zavádzania elektrických vozidiel budú na trh najprv uvedené modely EV6 a EV9 a po nich budú nasledovať strategické modely ako EV5, EV4 a EV3. Cieľom tohto prístupu je diverzifikovať ponuku produktov a uspokojiť rôzne preferencie zákazníkov.

V súčasnosti prebieha úsilie o vytvorenie spoľahlivého systému výroby elektrických vozidiel a dodávok akumulátorov, pričom cieľom značky je rozšíriť vo svete počet svojich závodov na výrobu elektromobilov do roku 2025 na osem. Tieto zariadenia budú zahŕňať výskum, vývoj, výrobu a dodávky, pričom centrálnym uzlom bude Južná Kórea. V Európe pôjde o zameranie na výrobu elektrických vozidiel malej a strednej triedy, kým v Číne sa bude klásť dôraz na stredne veľké až veľká elektrické modely. Strategicky navrhnuté modely EV prispôsobené rozvíjajúcim sa trhom sa budú vyrábať v Indii. Spoločnosť Kia tiež plánuje zaviesť rôznorodý rad elektrických modelov v Severnej Amerike v reakcii na tamojší Zákon o znižovaní inflácie (IRA). Okrem toho značka aktívne zriaďuje spoločné podniky na výrobu akumulátorov, aby zabezpečila stabilný celosvetový systém ich dodávania v súčinnosti so svojou globálnou sieťou výroby elektrických vozidiel.

**Zostava elektrických modelov Kia: Rýchlo sa rozširujúca komplexná ponuka modelov, ktoré spĺňajú rozmanité potreby zákazníkov**

Každý elektrický model zohráva kľúčovú strategickú úlohu pri urýchľovaní prechodu na elektrické vozidlá tým, že rozširuje príťažlivosť a demokratizáciu elektrických modelov pre čoraz širší demografický okruh zákazníkov.

Hoci každý model je vytvorený jedinečne, aby spĺňal špecifické a rôznorodé potreby zákazníkov, všetky majú spoločné prvky, ako je napríklad špičková technológia elektrickej platformy značky, filozofia dizajnu „Zjednotenie protikladov“ či stratégia značky v oblasti udržateľných farieb, materiálov a povrchových úprav (CMF). Práve tá zahŕňa začlenenie udržateľnosti vo veľkom meradle prostredníctvom opatrení, ako je napríklad používanie desiatich nevyhnutných udržateľných prvkov pri konštrukcii každého modelu, ako sú napríklad bioplasty, biolaky či koberce z recyklovaných PET fliaš alebo rybárskych sietí.

**SUV Kia EV5****[[1]](#footnote-2): Navrhnuté a skonštruované tak, aby napĺňalo potreby a túžby rodín mileniálov**

Kia EV5, tretie špecializované plne elektrické vozidlo (BEV) v tejto zostave modelov, je vyrobené na špecializovanej modulárnej platforme značky pre elektrické vozidlá (E-GMP). Predstavuje novú éru elektrickej mobility a výrazného dizajnu SUV. Svojím tvarom vytvoreným na základe jedinečnej filozofie dizajnu značky „Zjednotenie protikladov“ v sebe spája výnimočnú všestrannosť a mimoriadny komfort s pokročilými technológiami, dynamickým výkonom a priekopníckou úrovňou bezpečnosti, čím vytvára harmonicky vyvážené vozidlo.

Model EV5 sa vyznačuje interiérom, ktorý úplne pretvára vnútorný priestor vozidla. Čerpá inšpiráciu z väčšieho SUV EV9, ktoré bolo nedávno uvedené na trh, a ponúka tak rozsiahly vnútorný priestor, ktorý sa svojou koncepciou a vyhotovením podobá skôr na domáci salónik než na tradičnú kabínu automobilu.

**Elektrický pohon a zážitok z jazdy**

Model EV5 bude skonštruovaný na špecializovanej modulárnej platforme značky pre elektrické vozidlá (E-GMP), ktorá poskytuje pevný základ pre výkon vozidla a prispieva k jeho vynikajúcej celkovej jazdnej dynamike. Výroba modelu EV5 bude prebiehať v Číne aj v Južnej Kórei, pričom čínsky trh bude mať prístup k trom variantom: štandardnému, s dlhým dojazdom a s pohonom všetkých kolies (AWD) s dlhým dojazdom.

Očakáva sa, že štandardný model s akumulátorom s kapacitou 64 kWh a elektromotorom s výkonom 160 kW bude mať dojazd 530 km na jedno nabitie podľa noriem Čínskeho skúšobného cyklu ľahkých úžitkových vozidiel (CLTC). Model s dlhým dojazdom, ktorý má akumulátor s kapacitou 88 kWh a rovnaký elektromotor s výkonom 160 kW, má dosiahnuť dojazd 720 km na jedno nabitie. Variant modelu s pohonom všetkých kolies (AWD) s dlhým dojazdom bude poháňať akumulátor s kapacitou 88 kWh a kombinovaný výkon 230 kW, pričom predný elektromotor dosiahne výkon 160 kW a zadný 70 kW. S modelom s pohonom AWD chce značka Kia dosiahnuť dojazd 650 km podľa noriem CLTC. Okrem toho tento model ponúka možnosť rýchleho nabíjania, ktoré umožňuje nabitie akumulátora z 30 na 80 percent kapacity za 27 minút.[[2]](#footnote-3)

Pre Južnú Kóreu sú vo vývoji všetky varianty modelu EV5, teda štandardný, s dlhým dojazdom aj variant AWD s dlhým dojazdom, pričom sa uvažuje o prípadných úpravách. Štandardný model bude mať akumulátor s kapacitou 58 kWh a predný elektromotor výkonom 160 kW. Model s dlhým dojazdom bude poháňať akumulátor s kapacitou 81 kWh a rovnaký predný elektromotor s výkonom 160 kW. Variant AWD s dlhým dojazdom bude mať navyše aj zadný elektromotor s výkonom 70 kW, čím sa dosiahne kombinovaný výkon 225 kW. Dojazd každého modelu bude prispôsobený požiadavkám trhu.

Akumulátor modelu EV5 je skonštruovaný tak, aby účinne fungoval vo všetkých štyroch ročných obdobiach, a to aj v extrémne chladnom a horúcom počasí. Do modelu EV5 sa zaviedol aj pokročilý systém tepelného čerpadla, ktorý je už teraz obľúbeným prvkom modelu EV6, aby riadil teplotu akumulátora, a zabezpečoval tak konzistentný výkon bez ohľadu na vonkajšie podmienky.

Vozidlo bude ponúkať rekuperačné brzdenie a systém i-Pedal, ktorý umožňuje spomaľovať a zrýchľovať pomocou jedného pedála, čím sa minimalizuje únava vodiča a zvyšuje komfort jazdy.

*„Trh s elektrickými vozidlami sa rozširuje z trhu, ktorý uspokojoval menšiu skupinu začínajúcich používateľov, na masovejší, ktorý už oslovuje širšiu väčšinu zákazníkov. Ako líder veľkého prechodu na elektrické vozidlá sme rýchlo rozšírili našu ponuku elektromobilov a k modelom EV6 a EV9 sme pridali rôzne malé a stredne veľké modely, ako je napríklad EV5. Náš konkurencieschopný, rozrastajúci sa sortiment elektrických vozidiel urýchli popularizáciu elektromobilov a poskytne zákazníkom viac možností, z ktorých si budú môcť vybrať,“* uviedol vedúci podsekcie globálneho obchodného plánovania Spencer Cho.

*„Kia EV5 nie je len ďalším prírastkom v našej rýchlo sa rozširujúcej ponuke elektrických vozidiel, ale je aj stelesnením toho, ako urýchlime revolúciu v oblasti elektrických vozidiel. Pre nás je dokonalým vyjadrením našej budúcej stratégie v oblasti elektrických vozidiel, ako aj nášho záväzku urýchliť celosvetový prechod na elektrické vozidlá,”* dodal.

Model EV5 bude v ponuke aj vo verzii GT a prinesie ďalšie výkonnostné prvky a zážitok aktívnej jazdy. Ďalšie informácie týkajúce sa výbavy modelu EV5 GT budú zverejnené neskôr.

**Informačno-zábavné systémy a konektivita**

Priestranná, svetlá a dobre vetraná kabína modelu EV5 je vybavená špičkovými technológiami infozábavy a konektivity, ktoré zvyšujú efektivitu a pohodlie každej cesty a zároveň umožňujú cestujúcim na cestách bezpečne komunikovať s digitálnym svetom.

Model je vybavený informačno-zábavným systémom kokpitu s pripojenou navigáciou ccNC (angl. Connected Car Navigation Cockpit) a podporuje aktualizácie softvéru prostredníctvom bezdrôtového prenosu. Obsahuje širokouhlý panoramatický displej, v ktorom sa spája 12,3-palcový združený panel s 12,3-palcovým informačno-zábavným systémom spolu s päťpalcovým displejom na ovládanie klimatizácie. Tieto prvky poskytujú vodičovi komplexné informácie a obsah na zabezpečenie pohodlnej cesty a podmanivého zážitku.

Medzi obrazovkou audiovizuálneho, navigačného a telematického systému vozidla (AVNT) je použité nové zjednotené grafické používateľské rozhranie (GUI) značky, zatiaľ čo rozhranie CDU zabezpečuje lepšiu konzistentnosť zobrazovania informácií. Ponuky s jednoduchým ovládaním zaisťujú lepšiu využiteľnosť funkcií špecifických pre elektrické vozidlá a umožňujú vodičom sledovať parametre, ako je dojazd či nabíjanie elektrického vozidla, ktoré zreteľne uvidia už na prvý pohľad. Plynulý tok informácií ešte viac zlepšuje voliteľný projekčný displej (HUD) na čelnom skle.

V celej kabíne sa nachádza minimum fyzických tlačidiel. Pod centrálnou obrazovkou AVNT sú štyri skryté pevné tlačidlá, ktoré zabezpečujú funkciu automatického spúšťania a vypínania motora spolu s AVNT a ovládaním vyhrievania, vetrania a klimatizácie (HVAC). Predtým by bolo na ovládanie týchto systémov potrebných 17 tlačidiel.

Trojzónová klimatizácia umožňuje individuálne ovládanie zóny vodiča, spolujazdca a cestujúcich na druhom rade sedadiel, pričom funkcia dofukovania zmierňuje pachy z klimatizácie, a zabezpečuje tak v kabíne príjemné prostredie pre všetkých cestujúcich.

Zákazníci môžu svoje vozidlo EV5 neustále aktualizovať prostredníctvom aktualizácií digitálnych funkcií a služieb SUV bez toho, aby s ním museli ísť do servisu. Obchod Kia Connect Store okrem štandardných funkcií ponúka širokú paletu možností, ktoré zvyšujú výkonnosť vozidla i pôžitok z jeho používania.

**Bezpečnostné a komfortné funkcie**

Model EV5 je vybavený celkovo siedmimi airbagmi. Okrem najmodernejšej technológie bezpečnostných pásov jeho konštrukcia zabezpečuje optimálnu pevnosť. Prirodzene, že je v ponuke s najnovšími pokročilými asistenčnými systémami pre vodiča (ADAS) a množstvom prvkov aktívnej bezpečnosti.

Model sa dodáva s asistenčným systémom jazdy na diaľnici HDA2, ktorý pomáha vodičom udržiavať vzdialenosť, zostať v strede jazdného pruhu, meniť jazdné pruhy a upravovať bočné nastavenie polohy.

Jednoduchým dotykom inteligentného kľúča Kia Digital Key 2 môžu zákazníci na vozidle aktivovať systém inteligentného diaľkového parkovacieho asistenta 2.0 (RSPA 2). Vďaka tejto technológii dokáže SUV samo zaparkovať bez zásahu vodiča, či už sa nachádza vo vozidle alebo mimo neho. K dispozícii je aj funkcia inteligentného vychádzania z parkovacieho miesta a funkcia diaľkového ovládania jazdy vpred a vzad, vďaka ktorej môžu mať vodiči dušu na mieste pri manévrovaní v stiesnených parkovacích priestoroch. Tieto funkcie prispievajú k uvoľnenejšiemu a príjemnejšiemu zážitku z jazdy a parkovania.

Systém RSPA 2 pomocou ultrazvukových senzorov na detekciu prekážok automaticky vmanévruje vozidlo do určeného parkovacieho priestoru, pričom ovláda plynový pedál, brzdy a radiacu páku. Systém tiež automaticky použije brzdy, ak zistí v dráhe vozidla prítomnosť objektu, ktorý predstavuje prekážku. Okrem toho je vybavený asistenčným systémom na predchádzanie nárazom zozadu (RCCA), ktorý zabraňuje nárazom s protiidúcimi vozidlami pri cúvaní.

Pokiaľ ide o využívanie energie v modeli EV5, prebieha úsilie o jeho zlepšenie v podobe začlenenia funkcie nabíjania zariadení z vozidla (V2L) a funkcie prenosu energie medzi vozidlom a elektrickou sieťou (V2G). Vďaka funkcii V2L môže vysokonapäťový akumulátor vozidla napájať energiou externé elektronické zariadenia. V prípade funkcie V2G, ktorá umožní zdieľanie prebytočnej energie z akumulátora s elektrickou sieťou, sa spoločnosť Kia zameria na jej uvádzanie na trh v tých regiónoch, kde už existuje potrebná infraštruktúra.

**Viacero konfigurácií sedadiel**

Model EV5 ponúka na výber sedadlá s ekologickými poťahmi z recyklovaného PET materiálu a z kože z biopolyuretánu (Bio-PU). Tento inovatívny prístup pozdvihuje priestrannú kabínu modelu EV5 z obyčajného miesta, kde cestujúci počas cesty len sedia, na veľmi pohodlné, praktické a inšpiratívne prostredie, ktoré spĺňa potreby rodín mileniálov a zaručuje im príjemný zážitok zakaždým, keď nastúpia do vozidla.

V prednej časti vozidla poskytujú pohodlný priestor pre cestujúcich sedadlá lavicového typu (len na čínskom trhu) v kombinácii s náladovým osvetlením. Lakťová opierka v stredovej konzole navyše obsahuje stolík a úložný priestor, čo zvyšuje využiteľnosť vozidla.

Sklopné sedadlá majú plynule nastaviteľný uhol operadla, aby sa predchádzalo nepohodliu chrbta a chrbtice. Relaxačné sedadlá disponujú masážnou funkciou so štyrmi režimami s troma úrovňami intenzity, vďaka čomu si cestujúci môžu počas nabíjania vozidla zvoliť individuálne nastavenie svojho obľúbeného miesta pôsobenia, a po návrate na cesty sa budú cítiť úplne svieži. Komfortné sedadlá poskytujú výnimočnú úroveň zvýšenej pohody, o ktorú dbá šesť masážnych vzduchových buniek, bedrová opierka nastaviteľná v štyroch smeroch, trojstupňová funkcia vyhrievania a vetrania a opierka nôh. Bezpečnostné sedadlá modelu sú vybavené tromi airbagmi a opierkou hlavy nastaviteľnou v štyroch smeroch a poskytujú optimálnu ochranu cestujúcich.

Po príchode do cieľa cesty môžu rodiny v podstate premeniť zadnú časť svojho vozidla na spálňu. Umožňuje im to plne sklopné kempingové sedadlo v druhom rade, ktoré sa sklápa úplne do roviny v uhle 0 stupňov. Môžu si tiež pochutnať na vopred zakúpených potravinách uložených v chladničke/ohrievači v zadnej konzole. Toto zariadenie poskytuje funkcie ohrievania jedla a chladenia nápojov s teplotným rozsahom 5 až 55 stupňov Celzia a objemom 4,0 litra. Možno ho využiť na rôzne spôsoby, napríklad na udržiavanie teplých raňajok pri dochádzaní do práce, na ohrievanie nápojov, ako je čaj alebo káva, alebo na uskladnenie ľadových nápojov a vody počas letného stanovania.

Prirodzene, dizajnéri interiéru modelu EV5 mysleli aj na funkciu, ktorá umožní cestujúcim vychutnať si jedlo, či už sa rozhodnú stolovať pod holým nebom alebo v kabíne vozidla. Má podobu všestrannej batožinovej dosky a „multifunkčného stolíka“ v jednom s názvom Multi Table, ktorú je možné okamžite premeniť na stôl.

**Kia Concept EV3: Ponúka technológie, praktické využitie a dizajn vlajkového SUV v kompaktnej forme**

Koncept EV3 reprezentuje víziu značky pre elektrické kompaktné CUV, ktoré bude v sebe bez námahy spájať praktické využitie a čistú radosť z jazdy. Používateľom ponúka technológie, praktický charakter a dizajn vlajkového SUV značky Kia – modelu EV9 – v kompaktnej a dostupnej forme. Hoci tieto vlastnosti sa môžu niekomu zdať nezlučiteľné, práve v tom spočíva jadro filozofie dizajnu značky Kia „Zjednotenie protikladov“ – že prináša kreatívne a prevratné dizajnové riešenia spojením zdanlivo protikladných zdrojov. A v prípade koncepčného modelu Concept EV3 čerpali dizajnéri spoločnosti Kia značnú inšpiráciu z jedného z pilierov tejto dizajnovej filozofie, ktorý označujú ako „Radosť z rozumu“.

*„Radosť možno považovať za protiklad rozumu. Jedno je pozitívna, emocionálna reakcia, kým druhé je odvodené od logiky. Keď sa ale oba aspekty spoja, ich kontrastné vlastnosti sa spoja do mocného a veľmi pôsobivého dizajnu,“* vysvetlil Karim Habib, výkonný viceprezident a riaditeľ Globálneho centra dizajnu spoločnosti Kia.

*„V modeli Concept EV3 je zjavný vplyv aspektu Radosť z rozumu – prejavuje sa v kontrastných kvalitách robustnej karosérie v kombinácii s dynamickou siluetou. Navyše neočakávané spracovanie objemov a grafiky, ktoré sa súčasne vzájomne prelínajú, vytvára logický, no pritom emotívny dizajn,“* doplnil Habib.

Dizajnové riešenie kabíny s čelným sklom posunutým dopredu a dlhou zvažujúcou sa líniou strechy vytvára jedinečnú siluetu. Výsledkom robustnej architektúry hranatých podbehov kolies, rezaných v asymetrických uhloch, je nečakaná logika a pôsobivý dojem. S tým zasa kontrastuje čelné sklo presahujúce hrany karosérie a prerušený zadný stĺpik, ktoré spájajú presklené povrchy a dodávajú streche plávajúci efekt.

Vo vnútri konceptu EV3 sa snúbi výnimočne praktický charakter s meniacou sa atmosférou a dizajnom. Rovnako ako v prípade exteriéru, aj v interiéri hrá zásadnú úlohu pilier „Radosť z rozumu“, pretože spája zdanlivo protichodné hodnoty s cieľom realizovať precízny dizajnový jazyk produktu. Výsledkom je kabína, v ktorej je radosť cestovať a ktorá zároveň poskytuje dostatok priestoru na podporu aktívneho životného štýlu, len čo cestujúci dorazia do cieľa cesty.

Okrem toho kabína konceptu vytvára prostredie, ktoré prispieva aj k emocionálnej pohode. Podmanivý, mimoriadne čistý tvar a povrch palubnej dosky, ktorý je tvorený prostredníctvom nádherne prepracovaných bočných línií a umocnený jemným náladovým osvetlením, vytvára expanzívny vizuálny vnem a ponuku neobmedzených možností na každej ceste.

Pokročilá ergonomická konštrukcia sedadiel a materiály šetrné k životnému prostrediu zodpovedajú étosu značky zameranému na dosiahnutie udržateľnosti vo veľkom meradle a sú doplnené miniatúrnymi stolíkmi, ktoré sa otáčajú po dĺžke, v polohe aj v uhle. V spojení s pohybom sedadiel stolíky podporujú štyri režimy na zlepšenie zážitku používateľov: „Focus“ (sústredenie), „Social“ (spoločenský režim), „Refreshing“ (osvieženie) a „Storage“ (uskladnenie). Rovnako flexibilné je aj zadné sklápacie lavicové sedadlo, ktoré možno bez námahy sklopiť, čo umožňuje uloženie objemnej batožiny, napríklad elektrických kolobežiek alebo bicyklov.

**Kia Concept EV4: Mení definíciu podstaty sedanu na elektrický pohon**

Model Concept EV4 predstavuje v rámci filozofie dizajnu „Zjednotenie protikladov“ čistotu piliera s názvom „Sila pokroku“. Zameraný je na zručnosti, odborné znalosti a kreativitu, ktoré sa rozvinuli v priebehu nedávnej transformácie značky Kia zameranej predovšetkým na dizajn. Tento prístup podnietil tvorbu inovatívnych produktov, ktoré presahujú zavádzanie nových štandardov v oblasti dizajnu jednotlivých vozidiel a mení definíciu celých odvetví. To je aj prípad modelu Concept EV4.

Jeho štvordverový formát by mohol naznačovať, že by mal byť zaradený do kategórie sedanov. Avšak mohutné a pôsobivé línie karosérie sú dôkazom, že nejde len o ďalší sedan, ale o úplne nový typ elektrického sedanu, ktorý sa vyníma ako symbol inovácie.

Kia Concept EV4, inšpirovaná pilierom dizajnu „Sila pokroku“ a prejavená harmonickým spojením sebaistých geometrických diagonálnych línií a bohatých, no pritom technických povrchov, predstavuje novú hodnotu, prístup, zákaznícku skúsenosť a typológiu. Aspekty, ako je sugestívna elegantná nízka predná časť, predĺžená dynamická silueta s dlhou zadnou časťou a technický strešný spojler, teda všetko atribúty pripomínajúce športové a pretekárske vozidlá, potvrdzujú postavenie modelu Concept EV4 ako úplne nového typu elektrického sedanu.

Agresívny dojem prednej masky dopĺňa pokrokovú, technologickú siluetu modelu Concept EV4. Vozidlo so širokým impozantným postojom a svetlometmi, ktoré sú umiestnené vertikálne na vonkajších okrajoch kapoty a predného nárazníka, je tak ďalším symbolom odhodlania značky posúvať hranice a urýchľovať revolúciu v oblasti elektrických vozidiel.

Interiér má elegantné a priestranné horizontálne usporiadanie so štýlovými dizajnovými prvkami, ktoré sú riešené predovšetkým s ohľadom na zážitok vodiča bez toho, aby mu bránili vo výhľade. Na dosiahnutie tohto cieľa dizajnéri značky Kia okrem iných vylepšení dizajnu umiestnili ovládací panel klimatizácie, ktorý možno úhľadne uložiť do stredovej konzoly, keď sa nepoužíva, a použili výduchy klimatizácie v štýle kolíkov, ktoré ponúkajú flexibilitu pri zmene vzorov.

Atmosféra kabíny pripomínajúcej ulitu umožňuje vodičovi zapojiť sa do interakcie s vozidlom novým a nevtieravým spôsobom. Zoštíhlený prístrojový panel, pozostávajúci z dvoch digitálnych obrazoviek, ponúka vodičovi jemné úrovne orientácie, čím mu pomáha vyčistiť myseľ od rušivých vplyvov a pripraviť sa na úlohy, ktoré ho čakajú.

Model Concept EV4 je vybavený novou funkciou režimov pre rôzne stavy mysle, tzv. „Mind Modes“, v rámci ktorej sa prispôsobuje osvetlenie prostredia a animované vzory vetrania. V režime „Perform“ (výkon) sa vodičovi zobrazujú všetky informácie, ktoré potrebuje na to, aby podával optimálny výkon a využil svoj deň na maximum. Naopak, režim „Serenity“ (pokoj) ponúka množstvo prvkov digitálnej grafiky na vytvorenie uvoľnenejšej atmosféry vhodnej na rozjímanie a regeneráciu.

**Rozširovanie nabíjacej infraštruktúry**

V rámci úsilia riešiť pretrvávajúci problém spoľahlivej a dostupnej nabíjacej infraštruktúry značka Kia aktívne rozširuje nabíjacie siete po celom svete. V Severnej Amerike oznámila svoje rozhodnutie zaviesť vo svojich elektrických vozidlách severoamerický štandard nabíjania (NACS), počnúc posledným štvrťrokom 2024. Týmto krokom získajú zákazníci značky Kia prístup k približne 12-tisíc supernabíjačkám značky Tesla.

V záujme riešenia problémov s dostupnosťou nabíjania spoločnosť Kia spolupracuje v rámci koalície šiestich skupín výrobcov originálnych zariadení (OEM) na budovaní rýchlonabíjacích staníc po celej Severnej Amerike, ktorých má byť do roku 2030 dovedna 30-tisíc. V Európe spolupracovala so štyrmi skupinami OEM na vytvorení siete IONITY, v rámci ktorej bolo popri kľúčových diaľniciach nainštalovaných 2 800 rýchlonabíjacích staníc. Cieľom je mať do roku 2025 celkovo sedemtisíc funkčných staníc, ktoré budú majiteľom elektrických vozidiel značky poskytovať efektívne možnosti nabíjania.

**Nový zážitok s elektrickými vozidlami Kia: Pozdvihnutie cesty zákazníka na vyššiu úroveň**

V záujme urýchlenia revolúcie v oblasti elektrických vozidiel a poskytnutia rozmanitej a komplexnej ponuky všetkým svojim zákazníkom značka využije všetky aspekty cesty zákazníka, aby zabezpečila čo najpohodlnejšie a najjednoduchšie zavádzanie elektrických vozidiel. Táto stratégia zahŕňa optimalizáciu každého jedného miesta kontaktu so zákazníkom, od skúsenosti pred nákupom až po skúsenosť s vlastníctvom vozidla.

V prvom polroku 2024 značka plánuje uviesť na trh aplikáciu „Kia App“, ktorá má ponúknuť zákazníkom komplexné a bezproblémové služby, od vyhľadávania vozidiel cez skúšobné jazdy až po finalizáciu zmluvy.

Aplikácia bude obsahovať chatbot umelej inteligencie (AI), ktorý bude zákazníkom poskytovať rýchle odpovede na ich otázky. Bude tiež ponúkať zľavy na poistnom spojené s poistnými produktmi. Špičkovou funkciou aplikácie je tzv. funkcia elektronického navádzania „E-routing“, ktorá na základe aktuálneho stavu akumulátora vozidla navrhne najlepšiu trasu s ohľadom na nabíjacie stanice. V záujme skvalitnenia používateľskej skúsenosti sa na domovskej obrazovke aplikácie budú zobrazovať informácie súvisiace s aktuálnou polohou vozidla, ako sú napríklad reštaurácie v okolí. Zákazníci môžu tiež prostredníctvom aplikácie pohodlne spravovať nabíjací konektor a sledovať stav nabíjania vozidla v reálnom čase, a to pomocou funkcie „Handle Layer“ na domovskej obrazovke aplikácie.

Spoločnosť Kia sa snaží zlepšovať skúsenosti zákazníkov aj v offline priestore a zdôrazňovať výhody elektrických vozidiel, a to prostredníctvom existujúcich aktivít, ako sú napríklad „Digital City Store“ či „EV Unplugged Ground“ v Južnej Kórei alebo „City Store“ mimo územia Kórey. V budúcnosti Kia plánuje zriadiť exkluzívne predajne elektrických vozidiel v Spojených štátoch, Európe, Číne a Indii.

Cieľom je využívať technológie virtuálnej reality (VR) a zmiešanej reality (MR) na poskytovanie pohlcujúcich zážitkov, ktoré budú zákazníkov motivovať k tomu, aby sa hlbšie zapájali do interakcie s produktmi. Úsilie sa zameria aj na zlepšenie možností služieb zákazníkom zo strany globálnych obchodných zástupcov v odvetví elektrických vozidiel a ustanovenie produktových špecialistov prispôsobených konkrétnym regiónom, čo umožní personalizované konzultácie a skúšobné jazdy zladené s jedinečnými charakteristikami každej oblasti.

Spoločnosť Kia je pripravená využiť generatívnu technológiu umelej inteligencie (AI), aby revolučným spôsobom zmenila zážitky používateľov vo vozidle. Súčasťou toho je spolupráca so špičkovými poskytovateľmi generatívnych modelov umelej inteligencie pri uvádzaní inovatívnych služieb na trh. Zákazníkom zabezpečí prístup k širokej škále služieb, ako je napríklad správa harmonogramu, optimalizácia trasy elektrických vozidiel, plánovanie cesty, zábava či podpora v tiesni, a to jednoduchým zapojením sa do konverzácií s asistentom generatívnej AI. Generatívna technológia umelej inteligencie bude mať premiéru v modeli EV3 (rok 2024), následne bude integrovaná do modelov EV4 a EV5 a priebežne vylepšovaná aktualizáciami prostredníctvom bezdrôtového prenosu.

**Budúcnosť Dňa elektromobilov**

V budúcnosti bude spoločnosť Kia aj naďalej predstavovať svoje nové elektrické modely, koncepty a prelomové technológie na Dni elektromobilov, ktorý sa bude konať každý rok, a využívať toto podujatie ako platformu značky na prezentáciu jej progresívnej stratégie v oblasti elektrických vozidiel a vízie budúcnosti mobility.

- KONIEC -

**Poznámka redakcie**

Produktové špecifikácie všetkých troch predstavených modelov a ich dostupnosť sa môžu líšiť v závislosti od regiónu a krajiny.

1. Produktové špecifikácie modelu Kia EV5 sa môžu líšiť v závislosti od regiónu a krajiny. [↑](#footnote-ref-2)
2. Vzťahuje sa na verziu EV5, ktorá [bude v ponuke v Číne v priebehu druhého polroka 2023](https://www.kianewscenter.com/news/all-electric-kia-ev5-eclipses-compact-suv-standards-for-design-and-comfort/s/f7e9b38c-893f-4967-ab93-f6e7a102bac2?cultureSeoName=GLOBAL). [↑](#footnote-ref-3)